KIRJALLINEN KYSYMYS E-2365/97 komissiolle esittäjä(t): Fernand Herman (PPE) (10. heinäkuuta 1997)

Aihe: Metsänhoitoneuvostolle myönnetty tuki

Euroopan komissio tukee metsien sertifiointia avustamalla FSC-metsänhoitoneuvostoa (Forest Stewardship Council) ja Maailman luonnon säätiötä (World Wide Fund for Nature, WWF). Kyseiset kansalaisjärjestöt ajavat Euroopankin metsät kattavaa maailmanlaajuista metsien¨sertifiointia¨.

Tämä on herättänyt runsaasti levottomuutta Euroopan metsäalalla, sillä FSC/WWF:n sertifiointi on tarkoitettu suurille metsäalueille (200 000 hehtaarista yli miljoonaan hehtaariin Kamerunissa, Kanadassa, USA:ssa, Malesiassa...). Euroopan hyvin pienille metsäpalstoille se ei kuitenkaan sovellu ja se tulisi liian kalliiksi. (Euroopan yksityismetsät ovat keskimäärin 14 ha ja Belgiassa 2,5 ha)

Euroopan laadukas metsänhoito on sitäpaitsi kehittynyt yli sadan vuoden kuluessa, joten tällainen sertifiointi ei merkitsisi minkäänlaista parannusta hyvin toimivaan metsänhoitojärjestelmään.

Voiko komissio vastata seuraaviin kysymyksiin:

1. Millä valtuuksilla se tukee sertifiointialoitteita, jotka ovat Euroopan metsä- ja puualan etujen vastaisia, ja mihin tieteelliseen näyttöön ne perustuvat?

2. Miksi komissio on päättänyt tukea yksipuolisesti FSC:tä vaikka muitakin paremmin Euroopan metsille soveltuvia sertifiointialoitteita on tehty?

3. Miksi kumpikin järjestö (WWF ja FSC) on saanut yli 700 000 ecun avustuksen ja niille ollaan myöntämässä vielä 3 miljoonaa ecua, ilmeisesti ilman kilpailuttamista ja ilman konkreettista näyttöä järjestöjen osaamisesta kestävän metsänhoidon ja puukaupan alalta?

Komission jäsenen Ritt Bjerregaardin komission puolesta antama vastaus (4. marraskuuta 1997)

1. Trooppisia metsiä koskevista toimista 20. joulukuuta 1995 annettu neuvoston asetus (EY) N:o 3062/95 ((EYVL L 327, 30.12.1995. )) muodostaa oikeusperustan budjettikohtaan B7-6201 liittyville toimille, joiden yleisenä tavoitteena on trooppisten metsien säilyttäminen ja kestävä hoito. Yhtenä niistä aloista, joihin on kiinnitettävä erityistä huomiota, asetuksessa mainitaan (4 artiklan 1 kohdan c alakohta) trooppisissa metsissä kestävän metsänhoidon periaatteiden mukaisesti tuotettua puuta varten tarkoitettujen varmentamisjärjestelmien sekä niihin liittyvien erillisten arviointijärjestelmien määrittäminen ja kehittäminen. Näin ollen ne sopimukset, joita komissio on tehnyt Metsänhoitoneuvoston (FSC) ja Maailman Luonnon Säätiön (WWF) kanssa, koskevat trooppisiin metsiin liittyviä toimia eivätkä eurooppalaisia metsiä.

Euroopan parlamentti piti myönteisenä trooppisen puun varmentamisjärjestelmän sisällyttämistä yhtenä painopistealueena trooppisia metsiä koskevaan budjettikohtaan ja tuki tätä toimenpidettä mainitun asetuksen koko hyväksymismenettelyn ajan.

Kestävästä metsänhoidosta on olemassa monia määritelmiä, jotka perustuvat tavallisesti sekä tieteellisin menetelmin kerättyyn tietoon että yksityisen sektorin käyttämiin menetelmiin. Näillä määritelmillä on monia yhtäläisyyksiä.

Komissio tietää, että vapaaehtoisten varmentamisjärjestelmien mahdollinen käyttöönotto johtaa yhteisön pienten metsätilojen osalta erilaisiin käytännön ongelmiin. Näitä voivat olla esimerkiksi korkeat yksikkökustannukset ja byrokratian lisääntyminen. Tässä yhteydessä komissio katsoo, että on tarpeen löytää keinoja, joilla mahdolliset varmentamisjärjestelmät voidaan mukauttaa Euroopan oloja vastaaviksi siten, että eurooppalaiset pienmetsänomistajat ja eurooppalaiset yritykset ovat tasa-arvoisessa asemassa markkinoilla.

2. Avunsaajia ja yhteistyökumppaneita voivat olla valtioiden, alueiden ja merentakaisten maiden ja alueiden lisäksi myös hajautetut palvelulaitokset, alueelliset järjestöt, julkiset laitokset, paikalliset tai perinteiset yhteisöt, yksityiset toimijat ja elinkeinonharjoittajat, osuuskunnat ja valtioista riippumattomat järjestöt sekä metsien väestöjä edustavat yhdistykset, joiden ilmaisemiin tavoitteisiin ja tavanomaiseen toimintaan kuuluu myös trooppisten metsien säilyttäminen. Komissio arvioi hankkeita koskevat ehdotukset riippumattomien asiantuntijoiden avustamana ja tiukkoja laatuvaatimuksia soveltaen käyttäen perusteena sitä, vastaavatko ehdotetut hankkeet asetuksessa vahvistettuja painopistealueita.

Komissio on erityisesti eurooppalaisissa yhteyksissä tukenut ja edistänyt avointa ja vapaata vuoropuhelua mahdollisimman monien eri jäsenvaltioissa ja kumppanimaissa toimivien tahojen kanssa. Komissio ei ole asettanut etusijalle mitään yksittäistä varmentamis- ja merkintäalan järjestöä.

Arvoisan parlamentin jäsenen mainitsemien avustusten lisäksi komissio rahoittaa useita muita varmentamiseen liittyviä hankkeita, joiden tavoitteena on tutkia ja kehittää varmentamisen käyttöä apuvälineenä.

3. Yhteisön varainhoitoasetus mahdollistaa sen, että kehitysyhteistyön alalla voidaan tehdä suoraan sopimuksia voittoa tuottamattomien laitosten ja yhdistysten kanssa. FSC ja Belgian WWF ovat Meksikon ja Belgian lakien mukaan hyväntekeväisyysjärjestöjä.

FSC:lle on myönnetty 708 232 ecua hankkeeseen, joka kattaa kansallisten alan toimijoiden kuulemisen kymmenessä hankkeeseen valitussa Latinalaisen Amerikan ja Aasian maassa sekä kansallisten tai alueellisten varmentamisnormien kehittämisen kyseisiä maita varten. Lisäksi hankkeeseen liittyy koulutusta ja tukiohjelma varmennusta suorittaville laitoksille. Tästä kaksivuotisesta kokeiluhankkeesta tehdään arvio sen päättyessä.

Maailman Luonnon Säätiön hanke kestävän metsänhoidon ja varmentamisen edistämiseksi Kongon altaan puuta tuottavissa maissa arvioitiin ja hyväksyttiin komissiossa maaliskuussa 1997. Hanketta rahoitetaan Alankomaiden kehitysyhteistyövaroista ja yhteisön talousarviosta. Yhteisön osuus on todennäköisesti 1,5 miljoonaa ecua.

Arvoisan parlamentin jäsenen mainitsemien avustusten lisäksi komissio rahoittaa useita muita varmentamiseen liittyviä hankkeita, joiden tavoitteena on tutkia ja kehittää varmentamisen käyttöä mahdollisena apuvälineenä. Komissio rahoittaa myös useita metsien kestävää hoitoa ja metsäekosysteemien biologisen monimuotoisuuden säilyttämistä edistäviä hankkeita.